Moro takuruꞌkenan kaꞌpon esiꞌpʉ Ʉrasaras iteseꞌ,
Peꞌtani eke iwa pata pon,
Meri mɨrɨ awonsiꞌkɨ Mata pataꞌseꞌ.
Pʉse rɨ Meri,
ipi naꞌneꞌ esiꞌpʉ takuruꞌke,
kʉrɨ rɨ esiꞌpʉ Sises karapaimanin nʉꞌpʉ,
iꞌta nɨrɨ aꞌmunakanin nʉꞌpʉ tʉnseꞌ ke.
Mɨrɨ aꞌtai,
ipasi ton uya ikɨꞌmaiꞌ tʉmaimu kon ennokoꞌpʉ,
“Itepuru,
ipan pe ɨniꞌnʉnkanʉ man takuruꞌke,”
tukaiꞌ.
Sises uya mɨrɨ etasaꞌ aꞌtai,
taꞌpʉ iya,
“Serɨ paran uya eriꞌnʉꞌka pen nɨ,
eꞌtane Papa meruntɨrʉ usenpoikatoꞌ pe,
Papa Mumu apurɨtoꞌ pe ipɨkɨrɨ iyesi,”
taꞌpʉ iya.
Sises uya Mata,
itakon,
mɨrɨ awonsiꞌkɨ Ʉrasaras iꞌnʉnka esiꞌpʉ.
Takuruꞌke iyesi tukaiꞌ etasaꞌ tʉuya aꞌtai,
asaꞌrɨ wʉi ikoꞌmamʉꞌpʉ tesiꞌpʉ yau rɨ.
Mɨrɨ tʉpo,
tʉpoitorʉ ton pɨꞌ,
“Isutiya pona kanan utɨnpaiꞌnokon,”
taꞌpʉ iya.
Ipoitorʉ ton uya taꞌpʉ ipɨꞌ,
“Rapai,
pena kuru pʉra rɨ Esuwerʉ amʉꞌ esiꞌpʉ ɨwɨnɨ iꞌse tɨꞌ ke.
Mɨrɨ peꞌ eꞌtane mɨrɨ yaꞌ ɨutɨkapʉ kanan?”
taꞌpʉ toꞌ uya.
Sises uya toꞌ maimu eikʉꞌpʉ,
“12 kaisa rɨ wʉi yau pata weyu pʉra peꞌ nai?
Ɨnʉꞌ usarɨ aꞌtai wʉi nai itaꞌmoꞌka pen,
apʉne pʉra aꞌkwa pe non esi wenai.
Eꞌtane ewarupɨ yau kaꞌpon usarɨ aꞌtai,
itaꞌmoꞌka,
apʉne pʉra aꞌkwa pe pʉra iyesi ke,”
taꞌpʉ iya.
Serɨ ton ta tʉpo,
taꞌpʉ iya toꞌ pɨꞌ,
“Utonpa kon Ʉrasaras eꞌnʉmʉ,
eꞌtane utɨ enpakaseꞌna iyeꞌnʉntoꞌ apai,”
taꞌpʉ iya.
Mɨrɨ tʉpo ipoitorʉ ton uya taꞌpʉ,
“Itepuru,
iyeꞌnʉnsaꞌ pe iyesi yau,
itoꞌpamʉ rɨ mɨrɨ,”
taꞌpʉ toꞌ uya.
Sises usaurokʉ esiꞌpʉ iyeriꞌsaꞌ pɨꞌ,
eꞌtane iyeꞌnʉmʉ pɨꞌ isaurokʉ pe toꞌ uya ekamaꞌpʉ.
Mɨrɨ aꞌtai nin si toꞌ panaꞌtɨkaaꞌpʉ iya mɨrɨ wakʉ pe,
“Ʉrasaras eriꞌsaꞌ kuru rɨ mɨrɨ,
tukaiꞌ.
Poriꞌ pe eꞌaiꞌ,
ɨmɨrɨꞌnokon pɨꞌ,
mɨrɨ yau eꞌsaꞌ pʉra iyesi pɨꞌ,
apurɨ kon pa.
Eꞌtane pʉra utɨnpaiꞌnokon ipiyaꞌ,”
taꞌpʉ iya.
Mɨrɨ tʉpo,
Tamas (Titimas tukaiꞌ tesaꞌsen) uya taꞌpʉ tʉtonpa ton,
ipoitorʉ ton pɨꞌ,
“Utɨnpaiꞌnokon nɨ nɨrɨ umaꞌtan nɨtoꞌ pe ipokon pe,”
taꞌpʉ iya.
Sises uyeꞌsaꞌ aꞌtai,
asakɨrɨꞌne wʉi uruwaiꞌ yau ikoꞌmankaꞌsaꞌ eporoꞌpʉ iya.
Peꞌtani esiꞌpʉ ɨnnɨ pʉra Surusiran piyapai,
2 mayirʉ eꞌtoꞌ airɨ rɨ.
Mɨrɨ aꞌtai,
tuꞌkan kon Esuwerʉ amʉꞌ uyeeꞌpʉ Meri mɨrɨ awonsiꞌkɨ Mata pokon aꞌkwarʉ neꞌpɨꞌseꞌna toꞌ pi pataꞌpʉ yau.
Mata uya Sises uyepʉ eta pe rɨ,
itɨꞌpʉ iteꞌmatai,
eꞌtane Meri esiꞌpʉ ɨutɨ tau moro rɨ.
Mɨrɨ aꞌtai,
Mata uya taꞌpʉ Sises pɨꞌ,
“Itepuru,
serɨ yau ɨwesi yau,
upi nʉmaꞌtaiꞌno pen.
Eꞌtane iꞌtu uya ɨꞌrɨ rɨ ekamaꞌpo auya aꞌtai Papa pɨꞌ,
Papa uya ɨrepa,”
taꞌpʉ iya.
Sises uya taꞌpʉ ipɨꞌ,
“Ɨpi kanan eꞌmʉꞌsaꞌkatoꞌ oton,”
taꞌpʉ iya.
Mata uya imaimu eikʉꞌpʉ,
“Siꞌtuyaiꞌ iyeꞌmʉꞌsaꞌkatoꞌ oton kanan eꞌmʉꞌsaꞌkan weyu aꞌtai,
pata weyu uꞌmaꞌsaꞌ aꞌtai,”
taꞌpʉ iya.
Sises uya taꞌpʉ ipɨꞌ,
“Urɨ esi iꞌmʉꞌsaꞌkanin pe,
ukoꞌman nɨtoꞌ kuꞌnin pe rɨ nɨrɨ esi.
Urɨ yau apurɨnin esi aꞌtai,
iyeriꞌsaꞌ pe rɨ iyeꞌtane,
ikoꞌmantoꞌ oton nɨ.
Ɨnʉꞌ rɨ tʉukoꞌmansen uyapurɨ pɨꞌ umaꞌtatoꞌ oton pen.
Serɨ peꞌ mapurɨyan?”
taꞌpʉ iya ipɨꞌ.
“Ewaiꞌ,
uyepuru,
sapurɨyaiꞌ Kʉrai pe ɨwesi,
Papa Mumu pe tʉuyeꞌton serɨ non pona,
tasaꞌ rʉꞌpʉ,”
taꞌpʉ iya.
Serɨ ta tʉuya tʉpo,
itɨꞌpʉ amaꞌai takon kɨꞌmaseꞌna.
“Tiꞌsa uyeꞌsaꞌ man,
ɨkɨꞌma iya,”
taꞌpʉ iya.
Mɨrɨ eta tʉuya pe rɨ,
iyeꞌmʉꞌsaꞌkaꞌpʉ,
iyeeꞌpʉ inke pʉra ipiyaꞌ.
Sises uyeꞌsaꞌ pʉra rɨ marɨ iyesiꞌpʉ eke iwa pata pona,
eꞌtane Mata uya teporoꞌpʉ yau rɨ marɨ iyesiꞌpʉ.
Esuwerʉ amʉꞌ Meri piyau iyeꞌsaꞌ kon ɨutɨ tau iyaꞌkwarʉ nepʉ pɨꞌ uya iyeꞌmʉꞌsaꞌka ensaꞌ inke pʉra,
mɨrɨpan epaꞌka aꞌtai,
toꞌ uya eꞌmaꞌpʉkaꞌpʉ,
tʉutaꞌkwarʉkaiꞌ akaranse tɨꞌ akasaꞌ uruwaiꞌ pe yaꞌ itɨ pe tekamaiꞌ.
Meri uya Sises pata eposaꞌ aꞌtai,
ensaꞌ tʉuya aꞌtai,
iꞌta piyau itaꞌmoꞌkaꞌpʉ,
“Itepuru,
serɨ yau ɨweꞌsaꞌ yau,
upi nʉmaꞌtaiꞌno pen nɨ,”
taiꞌma.
Ikaramʉ ensaꞌ tʉuya aꞌtai,
mɨrɨ awonsiꞌkɨ Esuwerʉ amʉꞌ nɨrɨ iyaꞌkɨrɨ iyeꞌsaꞌ kon ukaramʉ,
ipan pe ipokoitaꞌpʉ tewan temoꞌkaiꞌ.
“Nai yau inonkasaꞌ auyaꞌnokon?”
taꞌpʉ iya toꞌ pɨꞌ.
“Itepuru,
entanʉꞌkɨ,”
taꞌpʉ toꞌ uya.
Sises ukaramʉꞌpʉ.
Esuwerʉ amʉꞌ uya,
“Ipan pe iꞌnʉnka iya!”
taꞌpʉ.
Eꞌtane tʉron kon uya,
“Tenkuꞌnan enu aꞌkokanin nʉꞌpʉ uya rɨ peꞌ pʉse rɨ kaꞌpon erikʉ namaiꞌ ikupʉ pʉra iyesiꞌpʉ?”
taꞌpʉ.
Pokoi pe kuru rɨ marɨ esiiꞌma,
Sises utɨꞌpʉ uruwaiꞌ piyaꞌ.
Tɨꞌ euta pe iyesiꞌpʉ eke tɨꞌ tʉsaꞌ imʉraꞌtaai po.
“Tɨꞌ amatɨꞌ,”
taꞌpʉ iya.
Eꞌtane Mata,
ekeꞌ pasi uya,
“Uyepuru,
ikɨ pe ikɨtakaꞌsaꞌ serɨ,
asakɨrɨꞌne wʉi ikoꞌmankaꞌsaꞌ mɨrɨ yau,”
taꞌpʉ iya.
Mɨrɨ aꞌtai,
Sises uya,
“Apurɨ auya yau,
Papa meruntɨrʉ ene auya tukaiꞌ peꞌ apanaꞌtɨ uya pʉn?”
taꞌpʉ.
Mɨrɨpan kon uya tɨꞌ amaꞌpʉ.
Mɨrɨ aꞌtai,
kakʉiꞌ tenu tʉtʉse Sises uya taꞌpʉ,
“Papai,
tenki ukayaiꞌ umaimu etasaꞌ auya pɨꞌ.
Iꞌtu uya umaimu etanin pe rɨ ɨwesi tɨwɨrɨ rɨ,
eꞌtane ta uya rɨ nin pʉsamoro iyeꞌsotoꞌpɨꞌsaꞌ kon naꞌneꞌ uya rɨ nin apurɨtoꞌ pe uyennoꞌsaꞌ auya tukaiꞌ,”
taꞌpʉ iya.
Serɨ ta tʉpo,
eke pe ikɨꞌpɨꞌnʉmʉꞌpʉ,
“Ʉrasaras,
epaꞌkaꞌ!”
tukaiꞌ.
Iyeriꞌsaꞌ rʉꞌpʉ epaꞌkaꞌpʉ,
auronpɨꞌsaꞌ pe itemiyatʉ ton iꞌta ton,
pon saaiꞌpɨꞌsaꞌ kusan ton pe epeꞌkenaꞌ pon renen tatoꞌ atʉ ke,
mɨrɨ awonsiꞌkɨ pon atʉ itemʉꞌ woi.
Sises uya,
“Iponkatɨꞌ uruwaiꞌ pon apai,
tɨwɨ itɨtoꞌ pe,”
taꞌpʉ toꞌ pɨꞌ.
Mɨrɨ pɨꞌ si tuꞌkan kon kaꞌpon amʉꞌ Meri piyaꞌ iyeꞌsaꞌ kon,
Sises nʉkupʉnʉ ennin nʉꞌsan uya apurɨꞌpʉ.
Eꞌtane tʉron kon utɨꞌpʉ Pariꞌsi amʉꞌ piyaꞌ Sises nʉkupʉꞌpʉ ekamaiꞌ toꞌ pana yaꞌ.
Mɨrɨ aꞌtai,
useꞌman nɨtoꞌ tʉrawasomanin nan epuru ton eke ton kuru mɨrɨ awonsiꞌkɨ Pariꞌsi amʉꞌ uya tʉkonsʉrʉʉi kon mitimu kupʉꞌpʉ.
“Ɨꞌrɨ kupʉꞌnokon nai?”
taꞌpʉ toꞌ uya.
“Pʉse rɨ kaꞌpon uya tuꞌke rɨ eke Papa tʉrawasooi iꞌtutoꞌ ipɨkɨrɨ kupʉ.
Serɨ kuꞌtane iya enpɨꞌsaꞌ yau,
tanporon kon uya rɨ apurɨ,
mɨrɨ awonsiꞌkɨ Roman amʉꞌ uya useꞌman nɨtoꞌ,
ɨpʉreman nɨtoꞌ iwʉꞌ mɨrɨ awonsiꞌkɨ upata kon moꞌka mɨrɨ,”
taꞌpʉ toꞌ uya.
Mɨrɨ aꞌtai,
toꞌ tonpa,
Kayaꞌpas iteseꞌ,
useꞌman nɨtoꞌ tʉrawasomanin nan epuru pe teꞌsen mɨrɨ wʉipiya yau,
usaurokʉꞌpʉ,
“Ɨniꞌtunʉ kon pʉra rɨ iyesi mɨrɨ!
Itoꞌkaꞌnʉkʉ auyaꞌnokon pʉra iyesi wakʉ iwa pe iyesi ɨponaꞌnokon tikin nɨ kaꞌpon eriꞌtoꞌ pe kaꞌpon amʉꞌ iwanoꞌ pe,
tanporon kon kaꞌpon amʉꞌ ekotaꞌma entai,”
taꞌpʉ iya.
Tʉmɨrɨ pe serɨ taꞌpʉ iya pen nɨ,
eꞌtane useꞌman nɨtoꞌ tʉrawasomanin nan epuru pe rɨ nin tesi pɨꞌ mɨrɨ wʉipiya yau,
Sises eriꞌtoꞌ oton nɨ nin ekamaꞌpʉ iya kaꞌpon amʉꞌ iwanoꞌ pe.
Kamoro iwanoꞌ pe rɨken pen eꞌtane iyeꞌtaꞌnʉꞌsaꞌ kon Papa munkɨ amʉꞌ iwanoꞌ pe rɨ nɨrɨ,
toꞌ amʉranʉꞌnin pe tikin nɨ toꞌ tʉkonekaiꞌ.
Mɨrɨ pɨꞌ nin si,
iwɨnɨ pɨꞌ toꞌ eꞌkamaꞌpʉ mɨrɨ,
mɨrɨ wʉi awonsiꞌkɨ.
Mɨrɨ wenai,
Sises si usarɨ pʉra iyesiꞌpʉ mɨrɨ Esuwerʉ amʉꞌ annawɨrɨ.
Eꞌtane ruꞌku iyemoꞌkaꞌpʉ rɨmonoꞌta nono winɨkʉiꞌ,
eke iwa pata Eꞌpʉren tatoꞌ yaꞌ,
mɨrɨ yau iyesiꞌpʉ tʉpoitorʉ ton pokon pe.
Esuwerʉ Amʉꞌ Epoi Itɨꞌpʉ Weyu Rʉꞌpʉ eꞌsepokapʉ rɨ aꞌtai,
tuꞌkan kon nɨ utɨꞌpʉ mɨrɨ pata yapai Surusiran pona,
ekorʉkaseꞌna mɨrɨ Weyu wapiya.
Sises ene iꞌse toꞌ esiꞌpʉ,
useꞌman nɨtoꞌ,
ɨpʉreman nɨtoꞌ iwʉꞌ airɨ teꞌsotoꞌpɨꞌseꞌ toꞌ usekamaꞌpopɨtʉꞌpʉ,
“Ɨꞌrɨ tukaiꞌ miꞌtuyatʉu?
Iyepʉ pen nɨ peꞌ serɨ Weyu Rʉꞌpʉ pɨꞌ?”
taꞌpʉ toꞌ uya.
Useꞌman nɨtoꞌ tʉrawasomanin nan epuru ton mɨrɨ awonsiꞌkɨ Pariꞌsi amʉꞌ uya tasaꞌ esiꞌpʉ,
ɨnʉꞌ uya rɨ Sises esi mɨrɨ yau tukaiꞌ iꞌtusaꞌ yau,
ekamatoꞌ pe iya,
aꞌsitoꞌ pe tʉuyaꞌnokon.